梦五色笔赋
王延龄 (Tang)
夫何言吉梦兮杳杳冥冥。若有一人兮遗我鸿笔。居然五色兮其状炳灵。焕错彩于无像。纷斑斓而有形。匪沈沦于画墨。那浑浊于杀青。获乎希微。来何处所。彩非染而自备。管在搦而神与。意藻思之相授。期文章而见许。信魂梦之有乎。曾目成而不阻。神之正直。福非回邪。何代无才。曷江淹之允属。则吾岂敢。畴郭璞之孔嘉。繄有灵兮未悟。傥如梦兮增华。始其良夜幽閒。斋心朗畅。寝弥安于自得。思不适于无妄。故降彩笔。冥徵元贶。与蝇集而殊端。方兔毫而诡状。丹青式序。元黄可分。参乎素色。烂以成文。若以我修辞。五彩必能吐凤。若以我挥翰。一飞何谢庆云。是知物有幽通。神为真宰。梦以掌握惊兹。夕以灵奇瞻彼。笔端胜常。时之光彩。诚有志而必达。宜饬躬而不殆。展转虚室。曈昽晓日。目眩昧于花容。想绸缪于锦质。或乍进而乍退。类若虚而若实。既而骇人。恍然观身。虽放言之在我。岂假手而非神。则知五色之灵笔。善诱斯文之日新。